Manises rehabilita i torna a obrir l’estacionament per a camions
26 de juliol de 2024

• La inversió en aquest aparcament per a vehicles de gran tonatge del polígon de La Cova ha suposat vora 300.000 euros

Manises, 26 de juliol de 2024.- L'Ajuntament de Manises ha posat en marxa la concessió administrativa de la gestió de l’aparcament municipal de camions de la localitat de l’Horta Sud, ubicat al polígon de La Cova, així com s’han inaugurat l’espai, després de les obres de remodelació i millora de les instal·lacions.

El regidor d’Urbanisme de l’Ajuntament de Manises, Guillermo Martínez, ha assegurat que “encetem aquesta nova etapa convençuts que donarem un gran servei als transportistes que treballen a les empreses de la nostra ciutat”. “L’aparcament havia patit una degradació progressiva, però amb aquesta nova concessió queda renovat per als propers 10 o 15 anys”, ha afegit Martínez.

La concessió del servei de gestió d’aquest estacionament amb una capacitat per a 130 vehicles de gran tonatge situat a la zona industrial del Comtat del polígon de La Cova, molt pròxim a la terminal de càrrega i descàrrega de l’aeroport i a l’AP-7, està a càrrec de l’empresa mowiz TRUCK, que gestiona la major xarxa d'aparcament segurs per a camions a Espanya, a través de la companyia Eysa.

Entre d’altres actuacions, s’ha asfaltat tot el paviment dels més de 12.000 metres quadrats que té la parcel·la, la qual és de titularitat municipal, a més de rehabilitar els accessos i els sistemes de control per a augmentar la seguretat del recinte. També s’han adequat les dotacions dels edificis d’oficines i els banys.

Altre element fonamental d’aquesta inversió, que ha suposat un total de vora 300.000 euros, ha sigut l’adequació de la xarxa de drenatge d’aigua, ja que, a causa de les característiques dels vehicles pesats, el paviment necessitava un sistema de desaigüe específic per a evitar acumulacions d’aigua en la superfície durant les pluges torrencials.

Aquest aparcament públic per a camions es troba al carrer Maestrat, 23, entre els carrers Alcoià, Marina Alta i Alcalatén.